**ELŐTERJESZTÉS**

Bonyhád Város Képviselő - testületének 2020. június hó 25. nap

rendes/rendkívüli testületi ülésére

|  |  |
| --- | --- |
| Tárgy: | A helyi piacról szóló rendelet megalkotása |
| Előterjesztő: | dr. Puskásné dr. Szeghy Petra jegyző |
| Előterjesztést készítette: | dr. Puskásné dr. Szeghy Petra jegyzőKozma Anikó, Kajtár Tünde, dr. Farkas Attila |
| Előterjesztés száma: | 54. sz. |
| Előzetesen tárgyalja: | Humán Bizottság |
| Az előterjesztés a jogszabályi feltételeknek megfelel: | Dr. Puskásné Dr. Szeghy Petra jegyző |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést  | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Filóné Ferencz Ibolya polgármester |

Tisztelt Képviselő-testület!

**Általános indokolás**

A piacrendelet felülvizsgálatát a jogszabályi környezet módosulása tette időszerűvé. A jelenleg hatályos rendeletet 1995-ben alkotta a képviselő-testület, melynek módosítására csak részben került sor. A kereskedelemről szóló 2005. évi CLXIV. törvény, a vásárokról, a piacról, és bevásárlóközpontokról szóló 55/2009. (III.13.) kormányrendelet is több alkalommal változott.

**Részletes indoklás**

1. § - hoz: Meghatározza a rendelet területi és személyi hatályát, a fogalommeghatározásokat és az üzemeltető céget.
2. § - hoz: A piac helyét, elrendezését, az árusítóhelyek számát határozza meg.
3. § - hoz: A piaci napok meghatározása, azzal, hogy piacot mely napokon nem lehet tartani.
4. § - hoz: A piaci nyitvatartási idő meghatározása.
5. § - hoz: Meghatározza az üzemeltető feladatait.
6. § - hoz: Az árusításra vonatkozó helyfoglalási rendet írja elő.
7. § - hoz: Az árusítóhelyek bérleti szabályainak felmondását határozza meg.
8. § - hoz: A bérleti díj megfizetésének szabályait írja elő.
9. § - hoz: A piac igénybevételének díjait határozza meg.
10. § - hoz: Jogszabályi rendelkezések az árusítható termékek köréről.
11. § - hoz: Árusításra vonatkozó részletszabályokat állapítja meg.
12. § - hoz: A piac területén elhelyezhető felépítményekről rendelkezik.
13. § - hoz: Üzemeltető nyilvántartási kötelezettségét írja elő.
14. § - hoz: Hatályba léptető, záró rendelkezések.

Kérem a tisztelt képviselő-testületet a rendelet megalkotására.

**Hatásvizsgálat**

**Bonyhád Város Önkormányzata a szociális igazgatás és szociális ellátás helyi szabályozásáról szóló 4/2015. (II.20.) önkormányzati rendelet módosításához**

|  |
| --- |
| **1. Társadalmi, gazdasági, költségvetési hatásai**Társadalmi, költségvetési hatása nincsen.  |
| **2. Környezeti és egészségi következményei**Nem releváns.  |
| **3. Adminisztratív terheket befolyásoló hatásai**Nem releváns. |
| **4. A jogszabály megalkotásának szükségessége, a jogalkotás elmaradásának várható következményei**Az önkormányzat piacrendeletét a jogszabályi környezet változása miatt szükséges felülvizsgálni.  |
| **5. A jogszabály alkalmazásához szükséges személyi, szervezeti, tárgyi és pénzügyi feltételek**A személyi, tárgyi és pénzügyi feltételek biztosítottak.  |

Bonyhád, 2020. június 19.

 dr. Puskásné dr. Szeghy Petra

 jegyző

**Bonyhád Város Önkormányzata Képviselő-testületének**

**…/2020. (…) önkormányzati rendelete**

**a helyi piacról**

**(Tervezet)**

Bonyhád Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörben, az Alaptörvény 32. cikk (1) bekezdés a.) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 14. pontjában meghatározott feladatkörében eljárva a következőket rendeli el:

1. **Általános rendelkezések**

**1. § (1)** A rendelet hatálya kiterjed Bonyhád Város Önkormányzata (továbbiakban: Önkormányzat) által fenntartott és a Bonycom nonprofit Kft. által üzemeltetett piacra, és a piacon értékesítési tevékenységet folytatókra is.

**(2)** A rendeletben használt fogalmak alatt a kereskedelemről szóló 2005. évi CLXIV. törvényben, valamint a vásárokról, a piacokról, és bevásárlóközpontokról szóló kormányrendeletben meghatározottakat kell érteni.

**(3)** A piac üzemeltetője a Bonyhádi Közüzemi Nonprofit Kft (a továbbiakban: Bonycom n.Kft.).

1. **A piac helye és ideje**

**2. § (1)** A piac tartásának helye a bonyhádi ingatlan-nyilvántartásban 570 és 596 hrsz alatti terület. A Bonyhádi 570 hrsz alatti területen kizárólag élelmiszer és mezőgazgazdasági árú (továbbiakban együtt: élelmiszer) árusítható, míg az 596 hrsz. alatti területen az élelmiszer forgalmazáson kívüli (továbbiakban: egyéb árú) kiskereskedelmi tevékenység folytatható.

**(2)** Az árusítóhelyek számát és azok elosztását a rendelet 1. melléklete (élelmiszerpiac tekintetében) és 2. melléklete (egyéb árú tekintetében) tartalmazza.

**(3)** Az állatvásár helyét a 3. melléklet tartalmazza.

**3. § (1)** Piac egész évben, minden héten kedden és pénteken tartható.

**(2)** Tilos a piaci árúsítás az alábbi napokon: január 1., március 15., augusztus 20., október 23., november 1., december 24 – 26. között.

**4. § (1)** A piac nyitvatartási ideje: 5.00 – 14.00.. A piacon ezt meghaladó időtartamban sem árut rakodni, sem árusítani nem szabad.

**(2)** A piacon az árusítási tevékenység 6.00 – 13.00 között folytatható.

1. **A helyfoglalás**

**5. § (1)** Az üzemeltető adja bérbe az árusítóhelyeket alkalmi (napi) vagy tartós (havi, negyedéves, féléves) bérletre.

**(2)** Az üzemeltető kizárólag a piac befogadóképességéig köteles helyet biztosítani az árusításhoz.

**(3)** Az árusítóhely igénybevételére vonatkozó bérleti szerződést legfeljebb egy éves időtartamra lehet megkötni.

**(4)** Az árusítóhely bérletére a 4. melléklet szerinti kérelmet kell benyújtani minden év november 15. napjáig írásban a Bonycom n. Kft.-hez. Amennyiben a tartós bérleti igény év közben keletkezik, úgy az igénybevétel időpontját megelőző 15 nappal korábban kell benyújtani a kérelmet.

**(5)** A bérleti szerződés megkötése a Bonycom n. Kft. feladata és kötelezettsége.

**(6)** Alkalmi árusításra a napijegy megváltása ellenében van lehetőség. Ebben az esetben az üzemeltető a helyszínen jelöli ki az árusító helyet a szabad helyek függvényében.

**6. § (1)** A piacon történő árusításra kizárólag a rendeletben foglalt szabályok betartása mellett, szerződés megléte vagy napijegy megváltása, valamint a díjak megfizetése mellett van lehetőség.

**(2)** A bérleti szerződés nem köthető azzal az árussal, akinek lejárt esedékességű tartozása van.

**(3)** Az árus az általa bérelt árusító helyet másnak nem adhatja és nem engedheti át, nem cserélheti el, annak tovább értékesítését nem teheti meg.

**(4)** Amennyiben a bérlőnek nem felel meg az árusítóhely, úgy jogosult azt visszaadni, azonban amennyiben árusítási igénye fennáll, úgy új kérelmet kell benyújtania, mely a többi kérelemmel azonos eljárás keretében kerül elintézésre.

**(5)** Az árus az árusító helyet önkényesen nem változtathatja meg, a kijelölt helyen kívül máshol nem árusíthat.

**(6)** Az árus köteles a keletkezett hulladékot folyamatosan összegyűjteni, azt az erre rendszeresített tárolóba elhelyezni, valamint az árusítás befejezésével az árusító helyet összetakarítani.

**(7)** Az árus az általa okozott kárért a polgári jog szabályai szerinti felelősséggel tartozik, az általa okozott kárt köteles megtéríteni.

**7. § (1)** Az üzemeltető a bérleti szerződést azonnali hatállyal felmondhatja, ha a bérlő

 a.) az előírt határidőre fizetési kötelezettségét nem teljesíti;

 b.) az árusító helyet elcseréli, átadja, tovább értékesíti;

 c.) a piac rendjére és tisztaságára vonatkozó szabályokat megsérti;

 d.) a rendeletben foglalt szabályokat megsérti.

**(2)** Az árus a bérleti szerződést rendes felmondással a tárgyhót megelőző hónap 20. napjáig írásbeli közléssel szüntetheti meg úgy, hogy a felmondás hatálya a tárgyhó utolsó napjára szólhat.

**8. § (1)** Az árus a bérleti díjat havonta, a tárgyhót megelőző hónap utolsó piaci napjáig köteles megfizetni.

**(2)** Amennyiben a bérleti szerződés késedelmes fizetés, vagy tartozás miatt került felbontásra, úgy az árus a tartozás megfizetését követően, csak 3 havi bérleti díj egyösszegű, előre történő kifizetésének kötelezettvállalásával köthet új bérleti szerződést.

**(3)** Alkalmi árusítás esetén a napidíjat az üzemeltető képviseletében eljáró piacfelügyelő legkésőbb az árusítás napján reggel 8.00 óráig szedi be. Amennyiben ezen időpontig az árus fizetési kötelezettségének nem tesz eleget, árusító tevékenységet nem végezhet. A napidíj megfizetéséről adott igazolást az árusnak az árusítás ideje alatt meg kell őriznie és a piac-, vagy közterületfelügyelő kérésére be kell mutatnia.

**9. §** Az árusítóhelyek bérleti-, és napi-, és áramvételezést biztosító díját a rendelet 5. melléklete határozza meg.

**4. Forgalmazható áruk köre, árusítás rendje**

**10. § (1)** A rendelet hatálya alá tartozó piacon végzett tevékenységre, valamint a forgalmazható áruk körére a kereskedelemről szóló törvényben, a kereskedelmi tevékenységek végzésének feltételeiről szóló kormányrendeletben, a vásárokról, piacokról és bevásárlóközpontokról szóló kormányrendeletben, a vásári, piaci és vásárcsarnoki árusítás közegészségügyi szabályairól szóló egészségügyi miniszteri rendeletben, a kistermelői élelmiszertermelés, -előállítás, és értékesítés feltételeiről szóló földművelésügyi miniszteri rendeletben, az Állategészségügyi Szabályzat kiadásáról szóló földművelésügyi és vidékfejlesztési miniszteri rendeletben foglaltak figyelembe vételével az e rendeletben meghatározottak szerint kell alkalmazni.

(2) Az állatvásáron kizárólag baromfi, nyúl értékesíthető.

(3) A piac területén közvetlenül a földről árusítani nem lehet.

(4) Viszonteladók részére történő árusítás a piac területén nem folytatható.

(5) A legkisebb bérelhető terület 1 m.

**11. § (1)** Szállító járművek a piac területén csak az árú ki-, és berakodásának ideje alatt tartózkodhatnak.

(2) Az árusítóhely elfoglalása legkorábban piacnapokon 5.00 órakor történhet.

(3) Amennyiben a bérleti szerződéssel rendelkező az adott árusítási napon 6.30-ig az árúsító helyet nem foglalja el, úgy a piacfelügyelő jogosult az árusító helyet más árusnak kiadni.

(4) Napijegyet váltók esetében az árusítóhely kijelölése a piacfelügyelő feladata.

(5) Bérleti szerződéssel és fizetési hátralékkal rendelkező árus részére az árusítás napijeggyel sem engedélyezhető.

**12. §** A piac területén bármilyen felépítmény csak a tulajdonos önkormányzat engedélyével és hozzájárulásával létesíthető, helyezhető el.

**13. §** Az árusítók nyilvántartását az üzemeltető végzi a vonatkozó jogszabályok szerint.

1. **Záró rendelkezések**

**14. §** (1) Ez a rendelet 2020. augusztus 1. napján lép hatályba.

(2) Bonyhád Város Önkormányzata Képviselő-testületének a vásár és piactartás rendjéről szóló 27/1995. (XI.17.) sz. rendelete 2020. július 1-én hatályát veszti.

Bonyhád, 2020. június …..

 Filóné Ferencz Ibolya dr. Puskásné dr. Szeghy Petra

 polgármester jegyző

A rendelet kihirdetve Bonyhádon, 2020. június … napján:

Dr. Puskásné dr. Szeghy Petra

jegyző

1. melléklet

**Kérelem piaci árusítóhely bérletére**

1. Árusító (kereskedő ) neve: …………………………………………………………….
2. A kereskedő lakcíme/székhelye: ………………………………………………………
3. A kereskedő adószáma: ………………………………………………………………..
4. Az egyéni vállalkozó nyilvántartási száma, cégjegyzékszáma, őstermelői igazolvány száma vagy kistermelői regisztrációs száma:…………………………………………………………………………………
5. Az árusítani kívánt áruk termékkörének felsorolása:

………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………….

1. Az árusítóhely nagyságára vonatkozó igény: ………………………………… m2.
2. melléklet

**Fizetendő bérleti díjak mértéke**

|  |  |  |  |  |
| --- | --- | --- | --- | --- |
| **Árusítás jellege** | **m2 díjak** | **időszak** | **heti egyszeri****igénybevétel esetén fizetendő összeg** | **heti kétszeri igénybevétel esetén fizetendő összeg** |
| Bérleti szerződés  | 400 Ft/m | havi | 1.600,- Ft/m | 3.200,- Ft/m |
|  | 400 Ft/m | negyedéves | 4.800,- Ft/m | 9.600,- Ft/m |
|  | 375 Ft/m | féléves | 9.000,- Ft/m | 18.000,- Ft/m |
| Napidíj | 500 Ft/m | egyszeri | 500,- Ft/m | 500,- Ft/m |
| Áramvételezési lehetőség biztosítása | 300,- Ft/alkalom | - | - | - |